﻿ ראש העין: צל"ש לבית ספר אפק
ראש העין: בית הספר אפק זכה באות "הגלובוס הירוק"
כתב לוקאל 22.04.2009
בית הספר האקולוגי- ניסויי יקבל את האות, שמוענק על ידי ארגוני הסביבה למצטיינים בפעילות למען הסביבה
ארגוני הסביבה יעניקו מחר (חמישי) את אותות "הגלובוס הירוק" למצטיינים בפעילות למען הסביבה. האותות מוענקים על ידי ארגוני הסביבה על מצוינות בפעילות למען הסביבה בממשל, במגזר העסקי ובחברה האזרחית. טקס הענקת אותות הגלובוס הירוק מתקיים זו השנה השישית ברציפות, בהובלת חיים וסביבה – ארגון הגג של ארגוני הסביבה בישראל, בו חברים למעלה מ-100 ארגונים מכל רחבי הארץ.
הזוכים באותות הם אנשים שהובילו תהליכים של שינוי למען הסביבה בפעילות ציבורית, עסקית או התנדבותית. השנה נוספה קטגוריה חדשה של חינוך סביבתי, מתוך הכרה בחשיבות הנושא ובקפיצת הדרך שנעשתה בשנים האחרונות במערכת החינוך בתחום הסביבתי. בטקס יוכרז גם אות "הגלובוס השחור" – ציון לגנאי לגורם שפגע באופן מיוחד בסביבה.
בית הספר שזכה באות בקטגוריה החדשה של חינוך סיבתי הוא בית הספר האקולוגי ניסויי אפק בראש העין, שמוכר כפורץ דרך בתחום החינוך הסביבתי. ביה"ס שותף ל"רשת הירוקה" (פרויקט משותף של מרכז השל ותכנית קרב) ומנהיג במשך יותר מעשור יוזמות בתחום החינוך לקיימות.
מטרת החינוך הסביבתי באפק היא לחנך דור בעל מודעות אקולוגית, המגלה אחריות קהילתית ואישית לסביבתו, אכפתי למתרחש ומעורב בעשייה. הנושא הסביבתי נלמד כנושא בפני עצמו, ומשולב גם במקצועות הלימוד השונים כמו חשבון, עברית ולשון.